Kampen om de professionelle kunder spidser til – Lyd & Billede
Af Lasse Svendsen 09/03/2020
Leica S3 er blevet opgraderet dér, hvor det tæller mest.
Nye kameraer i mellemformatklassen er ikke hverdagskost, men her er Leicas spritnye S3. Et markant opdateret mellemformatkamera med en ny 30 x 45 mm 64 megapixel CMOS-billedsensor og i 2:3-format.
Dermed har Hasselblad, Phase One og Fujifilm fået endnu en konkurrent.
S3 blev egentlig annonceret i efteråret 2018, men af ukendte årsager blev den planlagte opgradering til 64 megapixel udsat fra foråret 2019 til nu.
Det er ikke den eneste opdatering af betydning. Leica S3 har også DCI 4K 24 fps video med 8 bit 4:2:2-optagelse til hukommelseskort fra hele sensorfladen.
Knapper og indstillingshjul er stort set uændrede i forhold til forgængeren (Type 007), med en statusskærm på toppen flankeret af et indstillingshjul og optageknappen. De fire programmérbare knapper er stadig placeret på siderne af skærmen, under den store optiske søger med 0,87x forstørrelse.
Kameraets lysfølsomhed går op til ISO 50.000, skudtakten er opgivet til 3 fps, og S3 har både spalte- og centrallukker, sidstnævnte ned til 1/1000 sekund. Leica hævder, at den nye CMOS-sensor og Maestro II-processoren giver kameraet hele 15 trins dynamisk omfang. Hvilket i så fald placerer S3 helt i front på billeddynamik.
Leica har udviklet 16 objektiver til S-systemet, der spænder fra 24 til 180 mm, bl.a. en 35-90 mm zoom, som svarer til 35-mm-formatets 24-72 mm, og TS-APO-Elmar-S 120 f /5.6, som er et specialobjektiv til perspektivkorrektion.
Leica S3 har ikke fået en endelig pris endnu, men den kommer sandsynligvis til at ligge omkring 150.000 kroner for kamerahuset alene, når det bliver tilgængeligt sidst i marts.